تبعیض سره مبارزه کې د افغان حکومت برنامې ستونزې لري- راپور
د افغانستان د بشري حقونو خپلواک کمېسیون په خپل تازه څیړنیز ریپوټ کې ویلي، چې افغانستان د هرډول تبعیض د مخنیوي کنوانسیون د تطبیق په برخه کې ملګرو ملتونو ته په ریپوټ ورکولو کې پاتې راغلی دی.
د بشري حقونو کمیسیون ویلي، چې له تبعیض سره د مبارزې په برخه کې د افغان حکومت په برنامو کې ستونزې موجودې دي، چې بیا کتنې ته اړتیا لري. دا څیړنیز ریپوټ په افغانستان کې "د هر ډول نژادي تبعیض د کنوانسیون د تطبیق د کچې د څیړلو" په نوم، په ۶۵ پاڼو کې خپور شوی او په کې له افغانانو سره د تبعیضي چلند ارزونه شوې ده. د بشري حقونو د کمېسیون مشرې سیما سمر د دغه ریپوټ د خپرولو پر مهال وویل، افغانستان په ۱۹۸۰ کال کې د تبعیض د مخنیوي له کنوانسیون سره یوځای شو او په ۳۰۰۳ کې یې د دغه کنوانسییون تطبیق په افغانستان کې تصویب کړ. هغې زیاته کړه "په خواشینۍ سره چې افغانستان له ۲۰۰۳ کال راپدیخوا د هر ډول نژادي تبعیض د کنوانسیون په اړه هیڅ ریپوټ نه دی وړاندې کړی". خو د آغلې سمر پر وینا، د بشري حقونو د کمیسیون له فشارونو وروسته افغان حکومت سږکال په دې اړه ریپوټ چمتو کړی او هیله یې وښوده چې دا ریپوټ به د ملګرو ملتونو اړوندې کمېټې ته وسپارل شي. افغان حکومت تر اوسه دې ریپوټ ته غبرګون نه دی ښودلی. دا څیړنیز ریپوټ د افغانستان په ۲۹ ولایتونو کې له ۴۵۰۰ کسانو سره د مخامخ مرکو او فوکس ګروپونو له لارې جوړ شوی دی. د ریپوټ موندنې ښيي، چې چې ۲۵ فیصده کسانو په افغانستان کې د نژادي تبعیض موجودیت تائید کړی دی. دغه راز په ريپوټ کې راغلي، چې ځینې اقلیتونه په ځانګړي ډول جوګیان د تذکرو د اخیستلو پر مهال له تبعیض سره مخامخ شوي دي او همدا شان زیات شمیر کسانو ادعا کړې ده، چې د استخدام او د زیربنايي پروژو د تطبیق پر مهال دولتي ادارو ورسره تبعیضي چلند کړی دی. آغلې سمر وویل، چې د ۳۴۹۸ کسانو له شمیرې ۶۸.۴ فیصده یې له تبعیض سره نه دي مخامخ شوي او ۳۱. ۲ فیصدو ویلي چې ورسره قومي او نژادي تبعیض شوی دی. هغې زیاته کړه "دویمه مسله د دیني او مذهبي تړاو په اساس تبعیض دی. د ۳۴۹۸ کسانو له شمیرې چې ورسره مرکې شوې دي، ۲۸۱۰ کسانو، چې ۸۰. ۳ فیصده کیږي، ویلي دي، چې موږ له تبعیض سره مخامخ شوي نه یو. ۱۷ فیصدو ویلي، چې موږ سره تبعیض شوی دی. ۹۲ تنو ځواب نه دی ورکړی". همدا شان د بشري حقونو د خپلواک کمیسیون موندنې ښيي، چې ۷۰. ۶ فیصده کسانو ژبنی تبعیض رد کړی، خو ۲۷. ۹ فیصده نورو د دا ډول تبعیض موجودیت تاید کړی دی. د افغانستان د بشري حقونو خپلواک کمیسیون د هرډول تبعیض د له منځه وړلو لپاره افغان حکومت ته سپارښتنه کړې ده چې د تبعیض د مخنیوي یو مشخص قانون جوړ او توشیح کړي.